LIČNO IME

Lično ime služi za razlikovanje i identifikaciju fizičkih lica i pravo na lično ime uređeno je zakonima i podzakonskim aktima Republike Srbije. Sva lica imaju pravo na lično ime i to pravo se stiče rođenem. Lično ime se sastoji od imena i prezimena. Lično ime se može promeniti kasnije u toku života.

Lično ime se upisuje u matičnu knjigu rođenih i svako lice je dužno da se koristi ličnim imenom u pravnom prometu. Lica čije lično ime sadrži više od tri reči dužna su da se koriste skraćenim imenom a odluka o tome se saopštava matičaru koji tu odluku konstatuje u knjizi rođenih.

Ime određuju sporazumno roditelji s tim što ime koje izaberu ne sme biti pogrdno niti ime kojim se vređa moral ili ime koje je u suprotnosti sa običajima i shvatanjem sredine. Ako roditelji nisu živi, nisu poznati ili odrede ime detetu jer ne mogu o tome da se sporazumeju ili detetu daju ime koje je pogrdno, vređa moral ili je u suprotnosti sa shvatanjima ili običajima sredine, ime će odrediti organ starateljstva (Centar za socijalni rad).

Prezime deteta roditelji određuju tako da dete nosi prezime jednog ili oba roditelja. Deca istih roditelja moraju sva imati iste prezimena. Prijava ličnog imena se vrši istovremeno sa prijavom rođenja a najkasnije dva meseca po rođenju deteta.

Pravo na promenu ličnog imena imaju sva lica koja su navršila 15. godinu života a koja su sposobna za rasuđivanje. Dete koje navršilo 10. godinu života i koje je sposobno za rasuđivanje ima pravo na davanje saglasnosti sa promenom ličnog imena.

Pravo na promenu ličnog imena nema: 1. lice protiv koga se vodi krivični postupak za delo za koje se goni po službenoj dužnosti; 2. lice koje je osuđeno za krivično delo za koje se goni po službenoj dužnosti dok kazna nije izvršena odnosno dok traju pravne posledice osude; 3. lice koje promenom ličnog imena namerava da izbegne neku svoju obavezu; 4. lice koje namerava da promeni ime u pogrdno ime, ime kojim se vređa moral ili ime koje je u suprotnosti sa običajima i shvatanjima sredine.

Supružnik ima pravo na promenu prezimena prilikom stupanja u brak i to tako što će uzeti prezime supružnika, svom prezimenu dodati prezime supružnika, prezimenu supružnika dodati svoje prezime. Supružnik koji je promenio prezime sklapanjem braka, može u roku od 60 dana po prestanku braka uzeti natrag svoje prezime.

Detetu se prezime može promeniti utvrđivanjem i osporavanjem očinstva i materinstva kada se prezime menja u skladu sa tim odlukama, kao i prilikom zasnivanja usvojenja.

Zahtev za promenu ličnog imena podnosi se opštinskoj upravi na čijem području lice koje takvu promenu traži ima prebivalište.

Smatra se da postoji povreda prava na lično ime nekog lica onda kada je došlo do sprečavanja imaoca da se služi svojim ličnim imenom ili delom imena, odnosno ometanjem na drugi način da vrši pravo na lično ime (sprečavanje i ometanje vršenja prava na lično ime); zatim, pripisivanjem imaocu drugačijeg ličnog imena ili dela imena odnosno tvrdnjom da je imalac dužan da se služi drugačijim ličnim imenom ili delom imena, označavanjem imaoca drugačijim ličnim imenom od njegovog, osporavanjem imaocu na drugi način prava da se služi svojim ličnim imenom (osporavanje prava na lično ime); iskrivljenim, skraćenim, proširenim ili drugačijim navođenjem imaočevog ličnog imena ili dela imena, osim kada je to uobičajeno ili neophodno (iskrivljavanje ličnog imena); označavanjem sebe, drugog lica, organizacije, stvari ili pojave imaočevim ličnim imenom ili delom imena, navođenjem drugoga ili dopuštanjem drugome da sebe označava imaočevim ličnim imenom ili delom imena, neovlašćenom upotrebom imaočevog ličnog imena ili dela imena na drugi način bez pristanka imaoca (neovlašćena upotreba ličnog imena).

Lice čije je pravo na lično ime povređeno može u parničnom postupku zahtevati od suda da:

1. utvrdi postojanje prava da se ono služi svojim ličnim imenom;

2. naredi uklanjanje, uništenje ili preinačenje predmeta kojima je izvršena povreda prava, povlačenje tvrdnje kojom se osporava imaocu pravo na lično ime ili nešto drugo što je potrebno za uklanjanje stanja povrede prava;

3. zabrani dalje vršenje ili ponavljanje radnje kojom se povređuje pravo, pod pretnjom plaćanja određene svote novca povređenom ako se radnja povrede ne obustavi ili ako se ponovi;

4. dosudi naknadu materijalne i nematerijalne štete;

5. dosudi deo dobiti ostvarene upotrebom ličnog imena, srazmerno tome koliko je upotreba ličnog imena doprinela ostvarenju dobiti.